Sumarið er komið . Allavega fyrir okkur götuhjólafólkið sem fengum frábæra keppni í dag með Reykjanesmóti 3N og GÁP . Keppnin bauð upp á skemmtilega baráttu og fengum við endaspretti í öllum meginflokkunum , ef frá er talinn elite-flokkur karla , en þar var þó spenna þangað til tæplega 10 kílómetrar voru eftir . Það er kannski ágætt að byrja á að hrósa 3N , Svani og öllum öðrum sem koma að skipulagi keppninnar , fyrir stórskemmtilegt sem hefur nú verið fastur liður í byrjun götuhjólatímabilsins undanfarin ár . Þó að tímasetningin hafi oft á tíðum orsakað erfiða samningaviðræður við veðurguðina þá kemur það ekki að sök og 3N - menn og –konur skella upp mótinu ár eftir ár . Samningaviðræðurnar tókust líka einstaklega vel í ár og fengu keppendur að upplifa hið fágæta , en jafnframt góða Suðurnesjasólskin og veðurblíðu . Þá má geta þess að mótsstjóri staðfesti við Hjólafréttir að engin slys af neinu viti hefðu komið upp og ber að fagna því . Í ár hefur verið gerð breyting á götuhjólamótunum ( allavega bikarmótunum ) og er nú kominn sérstakur mastersflokkur . Hjá körlunum var farin sama vegalengd og í elite-flokki kvenna og karla ( 106km ) , en í mastersflokki kvenna voru farnir 63km . Hugmyndin er að ýta þeim sem hafa keppt í almenningskeppnum og oft farið styttri vegalengdir en elite-flokkarnir yfir í að fara lengri vegalengdina . Með þessu fyrirkomulagi ættu fleiri af svipuðu getustigi því að geta farið lengri leiðina , án þess að eiga hættu og á að vera skilinn eftir í reyknum af þeim bestu í elite-flokknum og þurfa að hjóla einn meirihluta leiðarinnar . Ég held að segja megi fullum hálsi að þetta hafi komið ótrúlega vel út í Reykjanesmótinu . Í heild skráðu sig 58 í mastersflokk karla og 6 í mastersflokk kvenna . Elite-flokkur karla ræsti fyrstur ( 45 skráðir ) og þar á eftir elite-flokkur kvenna ásamt öðrum sem fóru 106km leiðina ( mastersflokkur karla og junior flokkur karla ) . Í elite-flokki karla varð fljótlega brake frá þremur hjólurum og héldu þeir þeirri stöðu vel rúmlega hálfa keppni . Hópurinn þar á eftir taldi um 30 hjólarar við Reykjanesvirkjun eftir um 32km . Þegar komið var upp Festarfjall hafði aðeins dregið í sundur . Stóri hópurinn var þá kominn niður í 12 hjólara , en Ingvar hafði reyndar gert árás og var með smá forskot . Hann hélt því niður brekkuna og aðeins lengur , en fljótlega náði hópurinn saman aftur og héldust þessir 12 saman í hóp og eltu uppi brake-ið . Þegar tæplega 10km voru eftir gerði Kristinn Jónsson árás og elti Ingvar hann án þess að neinn fylgdi . Hélt Ingvar lengur út og kom hann svo í mark 42 sekúndum á undan næstu mönnum , þeim Óskari Ómarssyni og Eyjólfi Guðgeirssyni , báðum í Tindi . Ingvar Ómarsson kom fyrstur í mark í Elite-flokki karla . Það verður forvitnilegt að sjá í komandi mótum hvort sama verði upp á teningnum og Ingvar hafi svona yfirburði í sumar , eða hvort pelotonið geti keyrt í gang samvinnu til að vinna Ingvar uppi þegar gerðar eru árásir . Þá verður einnig áhugavert að sjá stöðuna á Hafsteini Ægi Geirssyni , sem undanfarin ár hefur verið einn helsti keppinautur Ingvars . Hann elti Ingvar ekki í seinna brakeið og hvort það sé dagsformið eða nýtilkomin samvinna þeirra , eftir að þeir urðu báðir að Team Trek-liðum , verður fróðlegt að sjá . Ingvar skipti sem frægt er orðið frá Kríu ( Specialized ) yfir til Arnarins ( Trek ) fyrr á þessu ári . Keppendur í elite-flokki karla . Í elite-flokki kvenna ( 15 skráðar ) þurfti þriggja kvenna endasprett til að skera úr um það hver færi með sigur af hólmi . Sem fyrr segir höfðu þær ræst samhliða mastersflokki karla og junior karla . Við Reykjanesvirkjun voru fimm þeirra í fyrsta hópi þessarar ræsingar , ásamt um 20 manns úr mastersflokki karla . Þegar kom að Ísólfsskálabrekkunni gerðu nokkrir úr mastersflokki karla árás sem þó var skammlíf . Aðrir hjólarar og fjórar af konunum skutust fram úr þeim . Ágústa Edda Björnsdóttir , núverandi Íslandsmeistari í götuhjólreiðum gerði gagnárás í brekkunni og kom fyrst upp ásmt Björk Kristjánsdóttur . Karen Axelsdóttir kom svo þriðja upp ásamt nokkrum úr mastersflokknum . Á leiðinni niður gaf Ágústa allt í botn og kom fyrst niður með smá forskot . Hópurinn þjappaðist hins vegar saman og voru sjö karlar og þrjár konur sem komu inn í endasprett . Þar Björk fyrst í mark af konunum , en Ágústa Edda var sekúndu á eftir og Karen tveimur sekúndum . Það er ljóst að Björk kemur gríðarlega öflug aftur til leiks eftir barneignarleyfi og verður fróðlegt að fylgjast með henni í sumar . Keppendur í mastersflokki karla og elite-flokki kvenna snúa við á snúningskeilu á toppi Festarfjalls . Í masterflokki karla kom Orri Einarsson fyrstur á sama skráða tíma og Björk . Guðgeir Sturluson var annar og Guðmundur B. Friðriksson í þriðja sæti , báðir sekúndu á eftir Orra . Í mastersflokki kvenna var Kristrún Lilja Daðadóttir í fyrsta sæti , sex sekúndum á undan Elsu Maríu Davíðsdóttur og átta sekúndum á undan Brynju Birgisdóttir . Jóhann Dagur Bjarnason var fyrstur í junior flokki karla og Inga Birna Benediktsdóttir í junior flokki kvenna . Þar sem undirritaður tók sjálfur þátt í 106km keppninni náði ég ekki að fylgjast með því sem var í gangi í 63km ( 69 skráðir ) og 32 km ( 56 skráðir ) keppnunum . Þar var þó ekki minni spenna , en í 63km kom 17 manna hópur í mark á aðeins 16 sekúndum . Bjarki Sigurjónsson var hlutskarpastur karla , en þar á eftir kom Elli Cassata þremur sekúndum síðar og Ólafur Friðrik Sigvaldason fjórum sekúndum síðar . Fyrst kvenna í þessari vegalengd var Margrét Pálsdóttir með nokkrum yfirburðum . Næstar komu þær Tanja Rut Ásgeirsdóttir og Ólöf Pétursdóttir . Í 32km vegalendinni voru þeir Gunnlaugur Sigurðsson og Jón Arnar Sigurjónsson fremstir og komu inn í lokasprett . Fór svo að Gunnlaugur kom sekúndu á undan Jóni , en Daníel Fannar Guðbjartsson kom þriðji . Guðlaug Sveinsdóttir var fyrst kvenna í þessari vegalengd og jafnframt fimmta í heildarkeppninni . Hrönn Jónsdóttir var önnur og Þuríður Árnadóttir í þriðja . Hjólafréttir þakka Bjarna Má Svavarssyni fyrir myndirnar . Að lokum eru hérna nokkrar verðlaunamyndir . Leiðin sem farin er í 106km vegalengdinni . Frá Sandgerði , framhjá Reykjanesvirkjun , í gegnum Grindavík og upp Festarfjall þar sem snúið er við og farin sama leið til baka .